สังคมข่าวหุ้น
ดัชนีตลาดหุ้นไทยวานนี้ (9 ส.ค. 2565) ปิดที่ 1,618.80 จุด บวก 9.93 จุด หรือ 0.62% มูลค่าการซื้อขาย 57,673.66 ล้านบาท
ดัชนีตลาดหุ้นไทยวานนี้ (9 ส.ค. 2565) ปิดที่ 1,618.80 จุด บวก 9.93 จุด หรือ 0.62% มูลค่าการซื้อขาย 57,673.66 ล้านบาท
9 ส.ค. 2565

ดัชนีตลาดหุ้นไทยวานนี้ (9 ส.ค. 2565) ปิดที่ 1,618.80 จุด บวก 9.93 จุด หรือ 0.62% มูลค่าการซื้อขาย 57,673.66 ล้านบาท โดยดัชนีแตะสูงสุด 1,620.98 จุด ต่ำสุด 1,606.48 จุด แกว่งคล้ายตลาดต่างประเทศ ในช่วงรอผลประชุม กนง.-เงินเฟ้อสหรัฐฯ ที่จะออกมาใน 10 ส.ค.นี้ รวมถึงขึ้นอยู่กับงบฯ ของแต่ละตลาดเป็นปัจจัยเฉพาะตัวด้วย ช่วงสั้นเงินบาทแข็งค่าจากเงินไหลเข้ามา นักลงทุนต่างประเทศซื้อสุทธิ 3,187.23 ล้านบาท ด้านนักลงทุนในประเทศขายสุทธิ 2,368.32 ล้านบาท ส่วนแนวโน้มวันนี้แกว่งตัวในแนวรับ 1,600 จุด แนวต้าน 1,630 จุด
วานนี้หุ้นในกลุ่มหลักทรัพย์ราคาปิดขยับขึ้นทั่วหน้า นำโดย TNITY-UOBKH-FSS ขานรับวอลุ่มเทรดโดยรวมกลับมาดีขึ้น-ได้แรงซื้อต่างชาติหนุน หลังเศรษฐกิจไทยดีขึ้นจากนักท่องเที่ยวฟื้น อีกทั้งดัชนีฯ ยืนเหนือ 1,600 ทำให้คนกล้ากลับเข้ามาลงทุนมากขึ้นด้วย
ช่วงนี้นักลงทุนคงลุ้นผลประชุม กนง.กันอย่างใจจดใจจ่อ ล่าสุด CIMBT ฟันธงกนง.ปรับขึ้นดอกเบี้ยอย่างน้อย 0.25% พร้อมจับตาการส่งสัญญาณการขึ้นดอกเบี้ยต่อเนื่อง ห่วงกระทบกลุ่มครัวเรือนที่มีหนี้มากและยังมีปัญหารายได้โตไม่ทันรายจ่าย
ซิตี้แบงก์ อัปเดตเศรษฐกิจโลกครึ่งปีหลัง เผชิญความเสี่ยงสภาพคล่องทั่วโลก ทั้งเงินเฟ้อพุ่ง-ราคาพลังงานกดดัน-ความไม่สมดุลของห่วงโซ่อุปสงค์และอุปทาน นักวิเคราะห์ซิตี้มองเงินเฟ้อของสหรัฐฯ ลากยาว ชี้อาจใช้เวลาถึง 10 ปี กว่าจะกลับไปยังจุดเดิมก่อนเกิดสถานการณ์รัสเซีย-ยูเครน คาดจีดีพีไทยโตได้ 3.5% จากท่องเที่ยวเริ่มกลับมา พร้อมคงคาดการณ์ กนง. ขึ้นดอกเบี้ย 0.25% 3 ครั้งภายในปีนี้-ปีหน้า แนะลงทุนกระจายความเสี่ยงรับภาวะตลาดผันผวน-ดอกเบี้ยขาขึ้น …
ศาลปกครองกลาง ยกคำร้อง บริษัท ระบบขนส่งมวลชนกรุงเทพ จำกัด (มหาชน) (BTSC) ขอระงับเปิดประมูลคัดเลือกเอกชนร่วมลงทุน โครงการรถไฟฟ้าสายสีส้ม รอบใหม่ มองเงื่อนไขไม่มีลักษณะเป็นการตัดสิทธิหรือกีดกัน และยังมีเอกชนหลายรายเข้าร่วมประมูล
“ไทยออยล์” (TOP) โชว์กำไรสุทธิไตรมาส 2/2565 ที่ 25,327 ล้านบาท เพิ่มขึ้นจากงวดเดียวกันของปีก่อนที่มีกำไรสุทธิ 2,122.68 ล้านบาท โดยมีกำไรสุทธิต่อหุ้น 12.41 บาท เพิ่มขึ้นจากงวดเดียวกันของปีก่อนที่มีกำไรสุทธิต่อหุ้น 1.04 บาท รับกำไรพิเศษจากขายหุ้น “โกลบอล เพาเวอร์ ซินเนอร์ยี่” (GPSC) จำนวน 17,334 ล้านบาท (ก่อนภาษี) โดยกลุ่มไทยออยล์มีรายได้จากการขาย และ EBITDA จำนวน 143,892 ล้านบาท และ 22,322 ล้านบาท ตามลำดับ ส่วนแผนการลงทุนในอนาคตตั้งแต่ปี 2565-2568 จำนวนทั้งสิ้น 1,956 ล้านเหรียญสหรัฐฯ (คิดเป็นประมาณ 68,460 ล้านบาท) โดยส่วนใหญ่เป็นโครงการพลังงานสะอาด (Clean Fuel Project) 1,422 ล้านเหรียญสหรัฐฯ (คิดเป็นประมาณ 49,770 ล้านบาท)
เอกปิยะ เอื้อวุฒิเกริก รองกรรมการผู้จัดการบริหาร ธุรกิจการค้าในประเทศ บมจ.เจริญโภคภัณฑ์อาหาร CPF แจ้งว่า เทศกาลสารทจีนปีนี้ ตรงกับวันที่ 12 ส.ค. ซีพีเอฟ ผนึกกำลัง แม็คโคร (Makro) และ โลตัส (Lotus’s) จัดแคมเปญ สารทจีนปีขาล “กตัญญูเสริมมงคล อาม่าอากงสุขใจ” ตอกย้ำภาพลักษณ์เจ้าแห่งเทศกาล ด้วยของไหว้คุณภาพดี จากแบรนด์ CP รวม 3 ชุด ได้แก่ ชุดงานก้าวหน้า ชุดเสริมทรัพย์ และชุดเมตตาบารมี เพื่อแสดงถึงความกตัญญูและเสริมความเฮง ตอบโจทย์พฤติกรรมผู้บริโภคยุคใหม่ ที่เน้นความสะดวกในการจับจ่าย จัดชุดไหว้ง่าย ๆ ได้ด้วยตนเอง ควบคู่กับความสด สะอาด ปลอดภัย ได้มาตรฐาน ในราคาสุดคุ้ม พร้อมเปิดจำหน่ายผ่านช่องทางออนไลน์ Shopee CPF Official Shop